Wehmeɣ tikelt-nni tenna-ak lḥu ɣer daxel !... Nekcem Tenna-d muqqel !... Zziɣ ɣer texxamt-nni yettilin deffir ukuntwaṛ, walaɣ Basel yerba Litisya, yenneḍ-as ifassen-is a tt-yessudun Mmuteɣ, maca ssusmeɣ ad tɣileḍ yeɣli-d wedrar fell-i. Tjebd-iyi-d Wṛida ɣer beṛṛa, tenna-k Lḥu !. Mačči ẓriɣ amek dlḥiɣ ar texxamt. Cfiɣ a ttruɣ armi bezgent wallen-iw. Wṛida a yi-tṣeffeḍ imeṭṭawen teqqar-iyi: - Aha, tura dayen, meḥsub ur teẓriḍ ara akka i ggan waṭas n warrac ? Ur ksanen ara, msakit ! Teḍra yid-sen am tzizwa, bɣan ad ɛerḍen tiẓet n yal tajeǧǧigt ?... Ttuɣaḍen imeɣban ur frizen ara ayen i ttnadin ɣas yella gar wallen-nnsen !...